### NN 4/2015 (14.1.2015.), Pravilnik o načinu isplate novčanih primanja i drugih troškova

4 14.01.2015 Pravilnik o načinu isplate novčanih primanja i drugih troškova

MINISTARSTVO BRANITELJA

82

Na temelju članka 108. stavka 1. točke 11. Zakona o pravima hrvatskih branitelja iz Domovinskog rata i članova njihovih obitelji (»Narodne novine«, broj 174/04., 92/05., 02/07., 107/07., 65/09., 137/09., 146/10., 55/11., 140/12., 19/13 – pročišćeni tekst, 33/13., 148/13. i 92/14), ministar branitelja donosi

PRAVILNIK

O NAČINU ISPLATE NOVČANIH PRIMANJA I DRUGIH TROŠKOVA

I. OPĆE ODREDBE

Članak 1.

Ovim Pravilnikom se utvrđuje način obračuna i isplate novčanih naknada koje se ostvaruju na osnovi oštećenja organizma HRVI iz Domovinskog rata, gubitka, zatočenja ili nestanka hrvatskog branitelja iz Domovinskog rata, te materijalnih i drugih potreba HRVI i hrvatskih branitelja iz Domovinskog rata i članova njihovih obitelji prema Zakonu o pravima hrvatskih branitelja iz Domovinskog rata i članova njihovih obitelji (»Narodne novine«, broj 174/04., 92/05., 02/07., 107/07., 65/09., 137/09., 146/10., 55/11., 140/12., 19/13 – pročišćeni tekst, 33/13., 148/13. i 92/14, u daljnjem tekstu: Zakon).

Članak 2.

U smislu ovog Pravilnika propisuje se način isplate prava sukladno obračunu utvrđenom Zakonom i to kako slijedi:

– Prava na osnovi oštećenja organizma HRVI iz Domovinskog rata:

1. osobna invalidnina obračunata prema odredbi članka 66. stavak 2. i 3. Zakona

2. doplatak za njegu i pomoć druge osobe obračunat prema odredbi članka 68. Zakona;

3. ortopedski doplatak obračunat prema odredbi članka 71. Zakona

4. naknada troškova prijevoza radi pregleda pred nadležnom ustrojstvenom jedinicom Zavoda za vještačenje, profesionalnu rehabilitaciju i zapošljavanje osoba s invaliditetom (u daljnjem tekstu: Zavod za vještačenje), obračunata prema odredbi članka 141. Zakona.

– Prava na osnovi gubitka, zatočenja ili nestanka hrvatskog branitelja iz Domovinskog rata:

1. obiteljska invalidnina obračunata prema odredbi članka 78. stavak 1., 2., 3., 4. 5. i 6. Zakona

2. povećana obiteljska invalidnina obračunata prema odredbi članka 80. stavak 1., 2. i 4. Zakona

3. uvećana obiteljska invalidnina obračunata prema odredbi članka 81. stavak 3. i 4. Zakona

4. novčana naknada u iznosu obiteljske invalidnine, novčana naknada u iznosu povećane obiteljske invalidnine, novčana naknada u iznosu uvećane obiteljske invalidnine i novčana naknada u iznosu obiteljske mirovine zatočenih i nestalih hrvatskih branitelja iz Domovinskog rata obračunata prema odredbi članka 82. stavak 1. i 2. Zakona

– Prava na osnovi materijalnih i drugih potreba HRVI iz Domovinskog rata i hrvatskih branitelja iz Domovinskog rata i članova njihovih obitelji:

1. poseban doplatak obračunat prema odredbi članka 84. Zakona

2. doplatak za pripomoć u kući obračunat prema odredbi članka 101. stavak 2. i 3. Zakona.

Članak 3.

1) Osnovica za obračun novčanih prava iz članka 2. ovog Pravilnika utvrđuje se svake godine po propisima koji reguliraju izvršavanje Državnog proračuna, osim prava na novčanu naknadu obiteljske mirovine.

2) Obračun po rješenjima korisnika za ostvarivanje priznatih prava navedenih u članku 2. ovoga Pravilnika, a na način utvrđen Zakonom, izvršava nadležni ured državne uprave u jedinici područne (regionalne) samouprave, odnosno nadležno upravno tijelo Grada Zagreba (u daljnjem tekstu: prvostupanjsko tijelo).

Članak 4.

Ministarstvo nadležno za branitelje (u daljnjem tekstu: Ministarstvo) vrši obračun naknade plaće za osobe koje pružaju njegu i pomoć HRVI iz Domovinskog rata I. skupine (u daljnjem tekstu: njegovatelj) obračunatu prema odredbi članka 85. stavak 2. i 4. Zakona.

Članak 5.

1) Ministarstvo korisnicima prava isplaćuje novčana prava iz članka 2. ovoga Pravilnika uplatom na štedne knjižice i tekuće račune, jednom mjesečno putem Hrvatske poštanske banke ili druge poslovne banke koju izabere korisnik prava i s kojom Ministarstvo ima sklopljen ugovor o poslovnoj suradnji.

2) Korisnik prava podatke o poslovnoj banci i podatke o štednoj knjižici ili tekućem računu za isplatu novčanih prava iz članka 2. ovoga Pravilnika dostavlja prvostupanjskom tijelu koje će te podatke i sve promjene tih podataka unijeti u zahtjev iz članka 6. stavka 2. ovoga Pravilnika, u slučaju kada se radi o poslovnoj banci s kojom je Ministarstvo sklopilo ugovor o poslovnoj suradnji.

3) Kada korisnik novčanih prava izabere poslovnu banku s kojom Ministarstvo nema sklopljen ugovor o poslovnoj suradnji, prvostupanjsko tijelo će o izabranoj poslovnoj banci ili promjeni poslovne banke odmah po prijemu podataka obavijestiti Ministarstvo u smislu potrebe sklapanja ugovora o poslovnoj suradnji.

4) Ministarstvo je obvezno u roku od dva mjeseca od dana prijema zahtjeva iz članka 6. stavka 2. ovoga Pravilnika isplatiti novčana prava putem izabrane ili promijenjene poslovne banke s kojom ima sklopljen ugovor o poslovnoj suradnji.

5) Ministarstvo je obvezno u roku od šest mjeseci od dana prijema obavijesti o poslovnoj banci i tekućem računu iz stavka 3. ovoga članka isplatiti novčana prava putem izabrane ili promijenjene poslovne banke.

6) Isplata novčanih naknada prema rješenjima o ovrsi obavlja se u rokovima za isplatu redovnih novčanih naknada.

II. POSTUPAK ZA ISPLATU OSOBNE INVALIDNINE I DRUGIH NOVČANIH PRIMANJA

Članak 6.

1) Prvostupanjsko tijelo obvezno je do zadnjeg radnog dana u tekućem mjesecu zaključiti obradu novčanih prava iz članka 2. ovoga Pravilnika i odgovorno je za točnost i osnovanost obrađenih novčanih prava.

2) Na dan obavljenog obračuna prvostupanjska tijela obvezna su dostaviti Glavnom tajništvu Ministarstva, Sektoru za proračun, financije, isplatu trajnih prava, informatizaciju i javnu nabavu, Službi za proračun i financije (u daljnjem tekstu: Služba), ovjerene zahtjeve za doznaku sredstava za obračunski mjesec i zasebnu listu za korisnike novčane naknade obiteljske mirovine članova obitelji zatočenih ili nestalih hrvatskih branitelja iz Domovinskog rata, na obrascima iz korisničke baze podataka, te pravomoćne ovrhe, presude i rješenja o nasljeđivanju.

3) Nakon kontrole ispravnosti dostavljene dokumentacije Služba priprema nalog za isplatu.

III. POSTUPAK ZA ISPLATU NAKNADE PLAĆE NJEGOVATELJIMA

Članak 7.

1) Prvostupanjsko tijelo dužno je do 25. u mjesecu izraditi listu njegovatelja radi isplate naknade plaće.

2) Ukoliko dođe do promjene njegovatelja, prvostupanjsko tijelo dužno je odmah dostaviti Službi rješenje o prestanku prava na njegovatelja, rješenje o stjecanju prava na novog njegovatelja i PK karticu za novog njegovatelja ako nije u mirovini, a Glavnom tajništvu Ministarstva, Sektoru za opće pravne poslove, ljudske potencijale te organizacijske i europske poslove, Službi za opće pravne, organizacijske i europske poslove dokaz o radno pravnom statusu (elektronički zapis ili potvrdu Hrvatskog zavoda za mirovinsko osiguranje) za novoizabranog njegovatelja.

3) Na popisu zahtjeva za isplatu naknade plaće njegovatelja koji se do 25. u mjesecu za obračunski mjesec dostavljaju Službi, mogu se nalaziti samo njegovatelji za koje je dostavljena dokumentacija navedena u stavku 2. ovog članka.

4) Služba je dužna unijeti sve promjene u korisničkoj bazi podataka na osnovu dostavljena zahtjeva te sačiniti kompletan obračun naknade plaća njegovatelja.

5) Ministarstvo njegovateljima isplaćuje naknade plaće s obustavama, na štedne knjižice i tekuće račune korisnika.

6) Služba vodi evidenciju obračuna i isplate naknade, poreza i doprinosa na propisanim obrascima sukladno propisima o porezu na dohodak, te obveznim i dobrovoljnim mirovinskim fondovima.

IV. POSTUPAK ZA ISPLATU INVALIDNINA ZA KORISNIKE S PREBIVALIŠTEM U INOZEMSTVU

Članak 8.

1) Prvostupanjska tijela dužna su do 25. u mjesecu izraditi zahtjev za deviznu doznaku sredstava za isplatu novčanih prava po korisniku s prebivalištem u inozemstvu i uputiti ga Službi.

2) Na zahtjevu se obvezno navodi ime i prezime, adresu prebivališta, te broj štednog računa korisnika i naziv banke, kao i razdoblje isplate i pripadajući iznos.

3) Ministarstvo korisnicima s prebivalištem u inozemstvu isplaćuje novčana prava prema Uputi o provedbi Odluke o načinu obavljanja platnog prometa s inozemstvom i načinu dostavljanja podataka o platnom prometu s inozemstvom na štedne račune korisnika.

VI. POSTUPAK ZA ISPLATU TROŠKOVA PRIJEVOZA KORISNIKA NASTALIH POVODOM MEDICINSKOG VJEŠTAČENJA

Članak 9.

1) Pravo na naknadu troškova upravnog postupka za prijevoz u drugo mjesto ima stranka koja je od nadležnog upravnog tijela upućena, odnosno pozvana u drugo mjesto radi pregleda ili sudjelovanja u vještačenju pred nadležnom ustrojstvenom jedinicom Zavoda za vještačenje u slučaju kada je postupak pokrenut po službenoj dužnosti i kada je postupak pokrenut po zahtjevu stranke povoljno okončan.

2) Korisnik prava po ovom Zakonu kojemu je nadležni liječnik odredio pratitelja za putovanje radi pregleda pred nadležnom ustrojstvenom jedinicom Zavoda za vještačenje ima pravo na naknadu troškova prijevoza i za pratitelja kada osobno ostvari pravo na naknadu ovoga troška upravnog postupka.

3) Troškovi prijevoza nadoknađuju se prema izdanoj voznoj karti za prijevoz autobusom, odnosno drugim razredom željeznice ili brodom, te sredstvima javnog gradskog prijevoza (autobus ili tramvaj).

4) HRVI I. skupine sa stopostotnim tjelesnim oštećenjem organizma kao i HRVI od II. do IV. skupine čije utvrđeno oštećenje organizma ima za posljedicu oštećenje funkcije donjih ekstremiteta ili gubitak vida, a putuju osobnim automobilom u slučaju iz stavka 1. ovog članka, imaju pravo na nadoknadu putnih troškova sukladno priloženoj potvrdi izdanoj u originalnom primjerku o cijeni vozne karte prijevoznog sredstva navedenog u stavku 3. ovog članka.

5) Ostalim korisnicima u slučaju iz stavka 1. ovog članka troškovi prijevoza nadoknađuju se po dostavljenoj voznoj karti (original).

6) Troškove prijevoza korisnika nastalih povodom vještačenja pred nadležnom ustrojstvenom jedinicom Zavoda za vještačenje u prvom stupnju isplaćuje prvostupanjsko tijelo, a u drugom stupnju Ministarstvo.

7) Kada, u slučaju iz stavka 6. ovoga članka, Ministarstvo podmiruje troškove prijevoza, prvostupanjska tijela dužna su, uz iznos putnog troška navedenog u mjesečnom zahtjevu za isplatu invalidnina, dostaviti Službi presliku odgovarajućeg rješenja o priznatom pravu na naknadu putnog troška te poziv za vještačenje u izvorniku i voznu kartu na način kako je navedeno u stavku 4. i 5. ovog članka.

VII. OSTALE ODREDBE

Članak 10.

Služba isplaćuje novčana prava korisnicima koja nisu navedena u članku 2. ovoga Pravilnika na način propisan provedbenim propisima donesenim na temelju Zakona i na temelju pisana naloga nadležne uprave Ministarstva koji u privitku sadrži vjerodostojnu izvornu dokumentaciju.

VIII. PRIJELAZNA I ZAVRŠNA ODREDBA

Članak 11.

Stupanjem na snagu ovoga Pravilnika prestaje važiti Pravilnik o načinu isplate novčanih primanja i drugih troškova (»Narodne novine« broj 52/05., 155/08., 31/11. i 95/11.)

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/14-0002/7
Urbroj: 522-04/1-3-14-1
Zagreb, 22. prosinca 2014.

Ministar
Predrag Matić, v. r.